
	Ændringsforslag til et udkast til retsakt

	Ændringsforslag fra Parlamentet opstillet i to kolonner

Tekst, der udgår, er markeret med fede typer og kursiv i venstre kolonne. Tekst, der udskiftes, er markeret med fede typer og kursiv i begge kolonner. Ny tekst er markeret med fede typer og kursiv i højre kolonne.

Den første og den anden linje i informationsblokken til hvert ændringsforslag angiver den relevante passage i det pågældende udkast til retsakt. Hvis et ændringsforslag angår en eksisterende retsakt, som udkastet til retsakt har til formål at ændre, indeholder informationsblokken tillige en tredje og en fjerde linje, hvori det er anført, hvilken eksisterende retsakt og hvilken bestemmelse heri der er berørt.

Ændringsforslag fra Parlamentet i form af en konsolideret tekst

Ny tekst er markeret med fede typer og kursiv. Tekst, som er bortfaldet, markeres med symbolet ▌eller med overstregning. Ved udskiftninger markeres den nye tekst med fede typer og kursiv, og den udskiftede tekst slettes eller overstreges.
Som en undtagelse bliver rent tekniske justeringer, der er foretaget af de berørte tjenestegrene med henblik på udarbejdelsen af den endelige tekst, ikke markeret.

FORSLAG TIL EUROPA-PARLAMENTETS LOVGIVNINGSMÆSSIGE BESLUTNING
om forslag til Rådets direktiv om ændring af direktiv 2006/112/EF for så vidt angår momsreglerne for afgiftspligtige personer, der formidler fjernslag af indførte varer, samt anvendelsen af særordningen for fjernsalg af varer, der indføres fra tredjelandsområder eller tredjelande, og 
særordningen for angivelse og betaling af importmoms
(COM(2023)0262 – C9‑0174/2023 – 2023/0158(CNS))
(Særlig lovgivningsprocedure – høring)
Europa-Parlamentet,
–	der henviser til Kommissionens forslag til Rådet (COM(2023)0262),
–	der henviser til artikel 113 i traktaten om Den Europæiske Unions funktionsmåde, der danner grundlag for Rådets høring af Parlamentet (C9‑0174/2023),
–	der henviser til forretningsordenens artikel 82,
–	der henviser til betænkning fra Økonomi- og Valutaudvalget (A9‑0000/2023),
1.	godkender Kommissionens forslag;
2.	opfordrer Rådet til at underrette Parlamentet, hvis det ikke agter at følge den tekst, Parlamentet har godkendt;
3.	anmoder Rådet om fornyet høring, hvis det agter at ændre den tekst, Parlamentet har godkendt, i væsentlig grad;
4.	pålægger sin formand at sende Parlamentets holdning til Rådet, Kommissionen samt til de nationale parlamenter.

BEGRUNDELSE
Dette forslag har til formål yderligere at tilpasse EU's momsramme ved at udvide rækken af leverancer, der er omfattet af IOSS (one-stop-shoppen for indførsel), særordninger og ordningen om en faktisk leverandør, ved at fjerne grænsen på 150 EUR, som i øjeblikket begrænser deres anvendelse og effektivitet. IOSS vil således kunne anvendes til at angive og overføre den moms, der skal betales på alt fjernsalg af varer indført til EU, uanset deres værdi, dog undtagen varer, der er pålagt punktafgifter, som fortsat er udelukket fra ordningen. 
Dette forslag er positivt på mere end én måde. Det vil reducere overholdelsesomkostningerne for virksomhederne og skabe lige vilkår for sælgere, der opererer online. Desuden vil den udvidede IOSS give myndighederne mere tid og flere ressourcer til at fokusere på at bekæmpe svig eller yde bistand til ærlige erhvervsdrivende ved at reducere antallet af lokale momsregistreringer. Endelig vil reformen sammen med afskaffelsen af tærsklen for afgiftsfritagelse på 150 EUR have den fordel, at den bekæmper misbrug af afgiftsfritagelsen ved at forhindre svindlere i at værdisætte varer for lavt og dermed undgå et tab af toldindtægter og et fald i momsindtægterne.
Dette forslag bygger på succesen med pakken om moms på e-handel og ambitionerne i forslaget om moms i den digitale tidsalder, da det indebærer en yderligere udvidelse af ordningen med en faktisk leverandør til at omfatte alt fjernsalg af varer, der indføres fra tredjelandsområder eller tredjelande, uanset deres værdi. 
Overholdelsesindsatsen vil således være endnu mere fokuseret på et langt mindre antal store spillere på markedet, som vil tegne sig for størsteparten af fjernsalget af varer, der indføres i EU. 
Dette initiativ støtter princippet om en fælles momsregistrering i EU, da det yderligere vil begrænse de tilfælde, hvor en afgiftspligtig person skal lade sig momsregistrere. Udvidelsen af IOSS-forenklingen til at omfatte alt fjernsalg af indførte varer, uanset deres værdi, samt udvidelsen af særordningerne til at omfatte visse indførsler af varer i forsendelser med en værdi på over 150 EUR vil yderligere mindske behovet for, at afgiftspligtige personer lader sig momsregistrere i mere end én medlemsstat. 
Som følge af den yderligere udvidelse af ordningen med en faktisk leverandør vil afgiftspligtige personer, der foretager fjernsalg af varer, der indføres til EU via markedspladser, ikke længere skulle lade sig momsregistrere for de leverancer, hvor forsendelsens reelle værdi er på over 150 EUR. I stedet vil markedspladsen, der fungerer som faktisk leverandør, angive og overføre den moms, der skal betales for disse leverancer, via den udvidede IOSS-ordning, som nu vil være obligatorisk for markedspladser i henhold til forslaget om moms i den digitale tidsalder. 
Ifølge Kommissionens forslag skal ovennævnte ændringer, nemlig fjernelsen af tærsklen på 150 EUR for IOSS (artikel 369l), udvidelsen af reglen om faktisk leverandør (artikel 14a) til at omfatte alt fjernsalg af importerede varer, som formidles gennem en elektronisk grænseflade, og udvidelsen af anvendelsen af "særordningen" (artikel 369e), vedtages senest den 1. marts 2028.
I lyset af forslagets karakter og dets ukontroversielle indhold foreslår ordføreren, at Parlamentet godkender forslaget uden ændringer efter en forenklet procedure (forretningsordenens artikel 52, stk. 1).

